
Mit adhat a nemnövekedés elmélete a lokális fenntarthatósági stratégiáknak? – Elemzés a Klímabarát Települések Szövetsége példáján keresztül

Kulcsszavak: nemnövekedés, fenntarthatóság, degrowth, klímastratégia
A dolgozat a nemnövekedés elméletének települési fenntarthatósági stratégiákban való relevanciáját vizsgálja a Klímabarát Települések Szövetsége (KTSZ) példáján keresztül. A dolgozat az elmélet főbb irányelveit kifejező 8R keretrendszerében elemzi, hogyan jelennek meg a nemnövekedés elvei a KTSZ és tagtelepüléseinek fenntarthatósági megközelítéseiben, és milyen további alkalmazási és fejlődési lehetőségek, vagy esetleges értelmezési és megvalósíthatósági korlátok vannak a nemnövekedés elképzeléseinek lokális szinten való megvalósulása terén. Az elemzéshez 27 KTSZ-tagtelepülés klímastratégiája került felhasználásra, melyet négy különböző méretű település klímakoordinátorával készített interjú egészít ki. A dolgozat arra a következtetésre jut, hogy bár a nemnövekedés számos motívuma megfigyelhető a KTSZ és tagtelepüléseinek fenntarthatósági megközelítésében, és a 8R elemei közül az értékrendváltás, fogalmikeret- és koncepcióváltás, valamint a relokalizáció irányelvei kiemelkedően jól érvényesülnek a települések klímastratégiáiban, az elmélet képviselőinek településekre vonatkozó egyedi javaslatai általánosságban nem jelennek meg a vizsgált településeken, ugyanakkor a tagtelepülések klímastratégiáira jellemző fenntarthatósági megközelítés szemléletmódjában jó alapot adhat ahhoz, hogy a nemnövekedés elképzelései teret nyerjenek a magyarországi településeken.



